Internasionale Verslag – 9 April 2020 - Corona Krisissentrum
Tuis / COVID-19 / Internasionale Verslag – 9 April 2020
Internasionale Verslag – 9 April 2020
Kort voor Paasnaweek verkeer die wêreld in 'n somber gemoed met kerke wat môre op Goeie Vrydag regoor die wêreld leeg gaan wees terwyl meer as 40% van die wêreld se bevolking in 'n staat van inperking verkeer. Bydraend tot die somberheid is die toenemende tekens van die ekonomiese gevolge van die koronamaatreëls wat regoor die wêreld ingestel is.
Hier is enkele hoofpunte van internasionale nuus oor die koronapandemie:
Die Wall Street Journal se maandelikse peiling onder ekonome voorspel dat werkloosheid in die VSA teen Junie op 13% kan staan. Die konsensus tussen Amerikaanse ekonome is dat 14,4 miljoen werksgeleenthede weens die koronapandemie verlore kan gaan. Ekonome verwag dat ekonomiese herstel in die tweede helfte van die jaar sal begin en dat werkloosheid in die VSA teen Desember weer tot 10% sal daal. In Maart vanjaar was die werkloosheidskoers 4,4% en in Februarie 3,8%. Ekonome verwag dat die Amerikaanse ekonomie vanjaar met 4,9% sal inkrimp. Negatiewe groei in die tweede kwartaal sal 25% wees, terwyl daar weer in die derde en vierde kwartaal sterk groei van onderskeidelik 6,2% en 6,6% sal wees.
Byna een derde van Amerikaners wat eiendomme huur het nie hulle huurgeld vir April betaal nie. Ekonome in die VSA verwag dat die grootste werksverliese in dié land nog op pad is en dat die ergste ekonomiese probleme nog voorlê. Volgens die Stadsuniversiteit van New York sal 44% van die inwoners van Amerika se grootste stad nie in April daarin slaag om hulle volle huur te betaal nie. In Mei kan die probleem selfs vererger.
Volgens 'n verslag van Oxfam kan die koronapandemie daartoe lei dat tot 'n half miljard mense in armoede gedompel word. Die verslag verwag dat 'n resessie vanjaar tot 'n verlies van 20% in inkomste vir mense regoor die wêreld kan lei. Daarvolgens sal 548 miljoen mense wat tans meer as 5,5 dollar per dag verdien, weens die krisis nou minder as dit verdien en dus as armoedig beskou word.
Die totale aantal sterftes in die wêreld weens COVID-19 het vandag die 90 000-merk bereik. Meer as 1,5 miljoen mense wêreldwyd het reeds positief vir die virus getoets. Meer as 300 000 mense het reeds van die siekte herstel. Die VSA is nou die land met die tweede meeste sterftes. Byna 15 000 mense is reeds in die VSA weens COVID-19 dood. Dit is meer as die 14 800 mense wat tot dusver in Spanje dood is. Italië het steeds die meeste sterftes met meer as 17600 mense wat daar dood is.
Volgens twee studies wat in die VSA voltooi is, het die koronavirus hoofsaaklik uit Europa na die VSA versprei deur mense wat vanaf verskillende Europese stede in die middel van Februarie na New York gevlieg het. Die virus het twee weke voordat die eerste besmetting in Amerika aangemeld is reeds in New York begin versprei en is daarna na die res van die VSA versprei soos wat persone wat die virus opgedoen het vanaf New York na ander groot stede gevlieg het. Die New York Universiteit se Grossman Skool vir Medisyne het pasiënte met COVID-19 se beweging terug gevolg en kon 'n duidelike verspreiding vanaf Europa na die VSA bepaal.
Die Japannese maatskappy, Fujifilm, het met 'n tweede fase van kliniese toetsing van sy Avigan teen-verkoue medikasie in die VSA begin. Die medikasie is reeds in sy derde fase van toetsing in Japan en sodra die medikasie beskikbaar is, sal dit volgens die maatskappy in die behandeling van COVID-19 pasiënte gebruik kan word om die simptome van die siekte ter verlig en om die verspreiding van die virus teen te werk.
Die Duitse Minister van Gesondheid, Jens Spahn, het die voorwaardes waarvolgens Duitse maatskappye weer hulle normale werksaamhede kan hervat, bekend gemaak. Volgens die voorwaardes moet die werkplek so ingerig word dat daar 'n veilige spasie tussen werknemers is. 'n Hele reeks vereistes oor higiëne in die werkplek is ook bekend gemaak. Volgens Spahn sal Duitse werkers wat sedert die middel van Maart by hulle huise is na die Paasnaweek na die werkplek kan terugkeer sou hulle werkgewers aan die vereistes voldoen. Ekonome in Duitsland verwag dat die Duitse ekonomie vanjaar met 4,2% sal krimp.
In Suid-Korea is daar gister slegs 39 nuwe gevalle van die koronavirus aangemeld. Dit is minder as die 47 en 53 van die vorige twee dae en die minste in meer as ses weke. Suid-Korea het daarin geslaag om die verspreiding van die virus te beperk deur streng kwarantynreëlings en uitgebreide toetsing van almal wat moontlik die virus kon opdoen. Dit was nooit in Suid-Korea nodig om 'n volskaalse staat van inperking in te stel nie.
Die Kanadese Lugdiens, Air Canada, het aangekondig dat hulle die meeste van die 16 000 werknemers wat onlangs afgelê is weer in diens gaan neem nadat die lugdiens finansiële ondersteuning van die Kanadese regering ontvang het. Die Kanadese Eerste Minister Justin Trudeau het onlangs 'n hulppakket vir maatskappye wat meer as 15% van hulle omset weens die koronakrisis verloor het, aangekondig. Lugdienste regoor die wêreld het die afgelope weke meer as 1 miljoen werkers afgelê, maar hoop om baie van hierdie werkers weer aan te stel sou hulle finansiële ondersteuning van hulle onderskeie regerings ontvang.
Die staat van inperking in Indië gaan moontlik verleng word. In die deelstaat Odisha het die goewerneur dit reeds tot 30 April verleng en daar word verwag dat die Eerste Minister van Indië Narendra Modi binnekort 'n aankondiging sal maak. Die staat van inperking het reeds tot 'n ekonomiese krisis in Indië aanleiding gegee met miljoene arm mense wat sonder enige inkomste moet klaarkom en vrese vir hongersnood wat in dié land dreig. Indië het die tweede grootste bevolking in die wêreld en 73 miljoen mense in Indië leef in ekstreme armoede terwyl nog honderde miljoene as arm beskou word.